Document ID: 32013R0195

KOMISIJOS REGLAMENTAS (ES) Nr. 195/2013
2013 m. kovo 7 d.
kuriuo dėl lengvųjų keleivinių ir komercinių transporto priemonių išmetamą CO2 kiekį mažinančių naujoviškų technologijų iš dalies keičiama Europos Parlamento ir Tarybos direktyva 2007/46/EB ir Komisijos reglamentas (EB) Nr. 692/2008
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 20 d. Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (1), ypač į jo 4 straipsnio 4 dalį, 5 straipsnio 3 dalį ir 8 straipsnį,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (2), ypač į jos 39 straipsnio 2 dalį,
kadangi:
(1)
dėl lengvųjų keleivinių ir komercinių transporto priemonių išmetamą CO2 kiekį mažinančių naujoviškų technologijų Komisija Reglamentu (ES) Nr. 171/2013 (3) iš dalies pakeitė Direktyvą 2007/46/EB ir 2008 m. liepos 18 d. Komisijos reglamentą (EB) Nr. 692/2008, įgyvendinantį ir iš dalies keičiantį Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (4). Minėtu reglamentu iš dalies pakeisti atitinkamų dokumentų, naudojamų taikant tipo tvirtinimo procedūrą, pavyzdžiai. Todėl valstybėms narėms būtina suteikti atitinkamą laikotarpį, kad būtų galima pakeisti susijusius blankus. Dėl teisinio tikrumo ir aiškumo reikėtų pakeisti Reglamentą (EB) Nr. 171/2013;
(2)
Reglamentu (EB) Nr. 715/2007 nustatomi bendri techniniai variklinių transporto priemonių ir pakaitinių dalių tipo patvirtinimo reikalavimai, atsižvelgiant į jų išmetamųjų teršalų kiekį, ir taisyklės dėl eksploatuojamų transporto priemonių atitikties, taršos kontrolės įtaisų patvarumo, transporto priemonės diagnostikos (TPD) sistemų, degalų suvartojimo matavimo ir transporto priemonių remonto ir techninės priežiūros informacijos prieinamumo;
(3)
Reglamente (EB) Nr. 692/2008 nustatytos administracinės nuostatos dėl transporto priemonių atitikties patikros, atsižvelgiant į išmetamą CO2 kiekį, ir tų transporto priemonių išmetamo CO2 kiekio ir sunaudojamo degalų kiekio matavimo reikalavimai;
(4)
Europos Parlamento ir Tarybos reglamente (EB) Nr. 443/2009 (5) nustatytos naujų keleivinių automobilių išmetamų teršalų normos pagal Sąjungos integruotą principą mažinti lengvųjų transporto priemonių išmetamą CO2 kiekį, o Komisijos įgyvendinimo reglamente (ES) Nr. 725/2011 (6) nustatyta tokių naujų keleivinių automobilių išmetamą CO2 kiekį mažinančių naujoviškų technologijų pripažinimo ir patvirtinimo sistema;
(5)
siekiant atsižvelgti į naudojant naujoviškas technologijas sumažėjantį išmetamą CO2 kiekį, apskaičiuojant kiekvieno gamintojo savitąją CO2 išmetimo normą pagal Reglamento (EB) Nr. 443/2009 12 straipsnio 1 dalį, ir užtikrinti veiksmingą savitojo atskirų transporto priemonių išmetamų teršalų kiekio mažėjimo stebėseną, transporto priemonės, kuriose įdiegtos ekologinės naujovės, turėtų būti patvirtintos suteikiant transporto priemonės tipo patvirtinimą, o sumažėjęs bendras teršalų kiekis turėtų būti nurodytas atitikties liudijime;
(6)
šiuo tikslu patvirtinimo institucijoms būtina pateikti transporto priemonėms, kuriose įdiegtos ekologinės naujovės, patvirtinti būtiną informaciją ir papildyti pavyzdinę informaciją apie konkretų transporto priemonių tipą, variantą ar versiją informacija apie išmetamą CO2 kiekį, sumažėjantį dėl ekologinių naujovių;
(7)
todėl būtina iš dalies pakeisti atitinkamų dokumentų, naudojamų taikant tipo tvirtinimo procedūrą, pavyzdžius;
(8)
Reglamente (EB) Nr. 715/2007 ir 2009 m. birželio 18 d. Europos Parlamento ir Tarybos reglamente (EB) Nr. 595/2009 dėl motorinių transporto priemonių ir variklių tipo patvirtinimo atsižvelgiant į sunkiųjų transporto priemonių išmetamų teršalų kiekį (euro VI) ir dėl galimybės naudotis transporto priemonių remonto ir priežiūros informacija, iš dalies keičiančiame Reglamentą (EB) Nr. 715/2007 ir Direktyvą 2007/46/EB bei panaikinančiame direktyvas 80/1269/EEB, 2005/55/EB ir 2005/78/EB (7), nustatyti nauji reikalavimai dėl informacijos apie išmetamųjų teršalų bandymus. Tad į Direktyva 2007/46/EB nustatytą sistemą būtina įtraukti reikiamą informaciją;
(9)
todėl Direktyva 2007/46/EB ir Reglamentas (EB) Nr. 692/2008 turėtų būti atitinkamai iš dalies pakeisti;
(10)
šiame reglamente nustatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Direktyvos 2007/46/EB I ir IX priedai iš dalies keičiami pagal šio reglamento I priedą.
2. Direktyvos 2007/46/EB VIII priedas pakeičiamas šio reglamento II priede pateiktu tekstu.
2 straipsnis
Reglamento (EB) Nr. 692/2008 I ir XII priedai iš dalies keičiami pagal šio reglamento III priedą.
3 straipsnis
Reglamentas (ES) Nr. 171/2013 panaikinamas.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2013 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 7 d.

Labels: 12
7
8
20